Ifølge TV2 Vejret vil det torsdag omkring midnat begynde at sne, og det vil fortsætte natten igennem hen over Nordjylland. Nordjyderne kan derfor forvente både snevejr og snefygning, når de står op fredag morgen. - Ifølge de seneste prognoser kan der i løbet af natten falde fem til ti centimeter sne, og sammen med en frisk til hård vind så kan det give snefygning, siger Anders Brandt fra TV2 Vejret på tv2.dk. Definitionen på snestorm er, når der falder ti centimeter sne på seks timer samtidig med, at det blæser ti meter pr. sekund. Ifølge TV2 Vejrets prognoser vil snevejret nærme sig en snestorm. Fredag formiddag og fredag middag vil det mildne i det meste af landet, men ikke over Vendsyssel. Her vil fortsat sne, viser prognosen.
Fredag morgen vil mange nordjyder formentligt vågne op til snevejr og fygning.